	Įvaikinimas

	 

	Vaikai, kuriuos leidžiama įvaikinti: 
1) įvaikinimas galimas tik vaiko interesais; 
2) įvaikinti leidžiama tik tuos  vaikus, kurie yra įtraukti į įvaikinamų vaikų apskaitą, išskyrus atvejus, kai įvaikinamas sutuoktinio vaikas arba įvaikinamas vaikas, gyvenantis įvaikintojo šeimoje; 
3) įvaikinti leidžiama ne jaunesnius kaip trijų mėnesių nepilnamečius vaikus; 
4) įvaikinti neleidžiama savo  vaikaičių, brolių, seserų; 
5) įvaikinti išskiriant seseris ir brolius leidžiama tik išimtiniais atvejais. 

Asmenys, turintys teisę įvaikinti: 
1) įvaikintojais gali būti pilnamečiai asmenys iki penkiasdešimties metų amžiaus, tinkamai pasirengę įvaikinti; 
2) teisę įvaikinti turi sutuoktiniai. Išimtiniais atvejais leidžiama įvaikinti nesusituokusiam asmeniui; 
3) nesusituokę asmenys to paties vaiko negali įvaikinti; 
4) įvaikintojais negali būti asmenys, teismo pripažinti neveiksniais ar ribotai veiksniais, asmenys, kuriems buvo ar yra apribota tėvų valdžia, buvę vaiko globėjai (rūpintojai), jei globa (rūpyba) buvo panaikinta dėl jų kaltės; 
5) asmenys, norintys įsivaikinti vaiką(išskyrus vaiko motinos (tėvo) sutuoktinį), turi būti įtraukti į asmenų, norinčių įsivaikinti vaiką apskaitą, kurią tvarko valstybinė įvaikinimo institucija; 
6) įvaikintojais gali būti asmenys, kurių pasirengimas įvaikinti yra ištirtas ir įvertintas jų tinkamumas. 

Prašymų įvaikinti nagrinėjimas: 
· Lietuvos Respublikos piliečių prašymus įvaikinti nagrinėja apylinkės teismai pagal pareiškėjo arba įvaikinamo vaiko gyvenamąją vietą;

· prašymas įvaikinti nagrinėjamas ypatingosios teisenos tvarka; 

· įvaikinimo bylą teismas nagrinėja uždarame teismo posėdyje; 

· be įtėvių sutikimo, kol vaikas sulaukia pilnametystės, negali būti atskleisti duomenys tretiesiems asmenims apie įvaikinimą. 


